Nordmenn i skytedrama i Bulgaria
Norske Line Kristoffersen (47) fra Vesterålen hadde satt seg ned på en restaurant i den populære turistdestinasjonen, da de plutselig hørte skyting. – Vi var samlet på en restaurant, nærmere 30 stykker, for å ha en avskjedsmiddag. Vi skal reise hjem i natt. Plutselig hørte vi flere smell. Vi tenkte først det var noen som feiret noe, men så hørte vi flere og flere skudd, forteller Kristoffersen til VG. Det var TV 2 som først omtalte den dramatiske hendelsen. Bulgarske Kanal 3 melder at det dreier seg om et narkooppgjør, og at det var en kjent narkobaron og hans livvakter som ble beskutt. De skal være alvorlig eller livstruende skadet. – Det var fullstendig kaos, sier Kristoffersen. I panikken som oppsto måtte reisefølget gjemme seg under flere bord på spisestedet mens skytingen fortsatt pågikk, før de løp bort fra stedet. De observerte flere personer, muligens flere av de som var involvert i skytingen, komme løpende gjennom restauranten. Totalt hørte Kristoffersen og reisefølget rundt 20 skudd.– Noen av de vi reiste med så to stykker som var blitt skutt. De lå skadet ved en ambulanse på stedet. Kristoffersen søster Lisbeth Stoltz møtte på gjerningsmennene på vei ut av restauranten. – Da ser jeg seks svære menn med pistol komme gående mot meg. Jeg tenkte at jeg måtte holde meg helt rolig, og gikk sakte mot mennene. Den ene av mennene sa at jeg ikke skulle være redd, og at det ikke var meg de var ute etter, sier Stoltz til NTB. En annen gruppe av reisefølget flyktet opp fra restauranten til annenetasjen i bygningen, da de møtte på det som trolig var flere av gjerningsmennene. – Da kom disse bevæpnede personene etter dem og fortalte på engelsk at de ikke trengte å være redde, sier Kristoffersen, som legger til at mennene trolig var bevæpnet med pistoler.Selv reiste Kristoffersen og flere i reisefølget tilbake til hotellet sitt etter den dramatiske skyteepisoden. Før de dro hjem, observerte 47-åringen et stort antall ambulanser og politibiler i området utenfor restauranten. – Halvparten av oss har ikke kommet tilbake enda, fordi de ikke kom seg ut av restauranten. De avhøres av politiet nå.
Væpnede menn skjøt rundt seg i en restaurant i Sunny Beach i Bulgaria onsdag kveld. Et reisefølge på 30 nordmenn havnet midt i dramaet.